уторак, 14. април 2020.

**ЛЕКСИКОЛОГИЈА:**

**ДЕМИНУТИВИ (СА ХИПОКОРИСТИЦИМА)**

**ДЕМИНУТИВИ** су речи које означавају нешто умањено: прозорчић, кућица, цветић, штапић, путић, аутић, острвце и сл.

Овим речима су блиске и речи које називамо **ХИПОКОРИСТИЦИ**, али те речи користимо у тепању, као речи одмила: меда, куца, маца, мамица, татица и сл. Или, ако желимо да повежемо неку реч са лепим и пријатним осећањима, а не да искажемо да је нешто малено: цветак, детенце, девојче, момче, мајчица и сл.

Деминутиви и хипокористици граде се суфиксима: -ИЦА, -ИЋ,

-ЧИЋ, -ЧЕ, -АК, -ЕНЦЕ, -ЦЕ.

**АУГМЕНТАТИВИ** су речи које означавају нешто увећано:

велика кућа = КУЋЕТИНА

велика књига = КЊИЖУРИНА

велики јунак = ЈУНАЧИНА

Овим речима су блиске речи које имају погрдно значење и које називамо **ПЕЈОРАТИВИ**: главурда, носина, птичурина, дечурлија, женетина, магарчина, планинчина и сл.

Ове речи настају суфиксима: -ИНА, -ЕТИНА, -ЧИНА, -УРИНА,

-УРДА.

* Обрати пажњу на гласовне промене приликом грађења ових речи:

При грађењу деминутива и аугментатива у неким случајевима запажамо гласовне промене. На пример, у речи ЈУНАЧИНА видимо ПАЛАТАЛИЗАЦИЈУ: јунаК-јунаЧина

У речи СВЕШЧИЦА имамо и палатализацију и једначење сугласника по месту изговора: свесКа + -ица = свеСЧица =

свеШЧица.

*(припремила: проф. Марина Глинос)*